M. Číž, podpredseda NR SR: (2006-12-13):
Vážené kolegyne, kolegovia, pokračujeme v rokovaní návrhom rozpočtu Úradu pre dohľad nad zdravotnou starostlivosťou na rok 2007 . Tento návrh ste dostali ako tlač 119 a spoločnú správu výborov ako tlač 119a. Prosím a zároveň vítam predsedu Úradu pre dohľad nad zdravotnou starostlivosťou pána Jána Gajdoša, aby návrh uviedol. Nech sa páči, máte slovo. J. Gajdoš, predseda Úradu pre dohľad nad zdravotnou starostlivosťou: Ďakujem pekne. Vážený predsedajúci, vážené panie poslankyne, páni poslanci, v zmysle uznesenia vlády č. 849 z 11. októbra 2006 predkladám návrh rozpočtu Úradu pre dohľad nad zdravotnou starostlivosťou na rok 2007. Vláda jednomyseľne a bez pripomienok súhlasí s návrhom rozpočtu. Návrh rozpočtu prešiel medzirezortným pripomienkovým konaním, všetky pripomienky v jeho procese, hlavne ministerstva financií boli akceptované v zmysle zákona č. 581/2004 Z. z. a rozpočet prerokovala správna a schválila dozorná rada úradu. Rozpočet na rok 2007 je zostavený na základe platnej legislatívy, podkladov inštitútu makroekonomických štúdií ministerstva financií a podkladov rozpočtu verejnej správy na roky 2006 až 2008 schváleným Národnou radou. Rozhodujúcim príjmom úradu sú príspevky zdravotných poisťovní podľa zákona č. 581, ktorých výška závisí od sumy vybratého poistného za kalendárny rok predchádzajúci kalendárnemu roku, v ktorom je príspevok splatný. Príspevok sa poukazuje na účet úradu do 20. októbra kalendárneho roka na nasledujúci kalendárny rok. Preto v intenciách znenia zákona v rozpočte úradu figuruje príspevok zdravotných poisťovní dvakrát. Úrad presúva uvedené prostriedky do nasledujúceho roka ako zostatok finančných prostriedkov z predchádzajúcich rokov podľa usmernenia ministerstva financií. Pre rok 2007 je príspevok od zdravotných poisťovní určený vo výške 374,3 mil. Sk a je určený pre činnosť úradu v roku 2008. Príspevok zdravotných poisťovní z roku 2006 v objeme 355 mil. Sk je určený pre činnosť úradu v roku 2007. Súčasťou príjmov na rok 2007 je aj prebytok z hospodárenia rokov 2005 a 2006 vo výške 97,2 mil. Sk. Ďalšie príjmy súvisiace s činnosťou úradu sú rozpočtované vo výške 18,4 mil. korún. Z tejto sumy 13,5 mil. predstavuje príjem z úhrad za pitvy nariadené podľa osobitného predpisu a vykonané úradom, teda súdne pitvy, a príjem za iné činnosti, napríklad toxikologické vyšetrenia. Celkové výdavky úradu na rok 2007 sa predpokladajú vo výške 484 mil. korún. Bežné výdavky úradu vo výške 383 mil. korún ovplyvňujú mzdy a výdavky na tovary a služby. Celkové výdavky úradu sú najviac ovplyvňované zabezpečovaním výkonu činnosti súdno-lekárskych a patologicko-anatomických pracovísk cca 45 % výdavkov. Ide o organizačne, odborne,  eticky i spoločensky veľmi náročnú činnosť. Kapitálové výdavky, ktoré úrad rozpočtuje len vďaka prebytku z hospodárenia z predchádzajúcich rokov, sa skladajú z 2 položiek. Prvou sú výdavky na komplexný informačný systém vo výške 65 mil. korún, z toho výdavky vo výške 28,2 mil. Sk by mali byť financované zo štrukturálnych fondov. Druhou položkou sú kapitálové výdavky na vybavenie súdno-lekárskych a patologicko-anatomických pracovísk a na ich modernizáciu vo výške 33 mil. Sk, pretože sú materiálne v zlom stave a mnohé z nich majú problém naplniť podmienky povolenia na výkon činnosti  v zmysle zákonných a hygienických kritérií. Vážený pán predsedajúci, panie poslankyne, páni poslanci, dovoľujem si vás požiadať o schválenie už vládou schváleného návrhu rozpočtu úradu na rok 2007. Ďakujem.